‘Oscar is nie betaal vir TV-onderhoud’Oscar Pistorius. Foto: Werner Beukes/SAPA Maroela Media het vroeër berig die heel eerste televisieonderhoud met Oscar ná die nag in Februarie 2013 toe hy sy meisie, Reeva Steenkamp, doodgeskiet het, sal op 24 Junie in Brittanje uitgesaai word. Die onderhoud, wat in Arnold se huis opgeneem is, is deur die ondersoekende joernalis Mark Williams-Thomas gedoen. “Ons het oor die afgelope drie jaar besluit om nie by te dra tot die mediasirkus waaraan hierdie saak nou al gekenmerk word nie en het slegs kommentaar gelewer in situasies waar dit nie moontlik was om die massas media-navrae op enige ander manier te hanteer nie,” het Arnold in ŉ verklaring gesê. “Ons het byna alle versoeke vir onderhoude en kommentaar van regoor die wêreld van die hand gewys, selfs wanneer hierdie versoeke gepaardgegaan het met groot finansiële aansporings.” Arnold het gesê die familie is bewus van die mini-bedryf waar daar vir onderhoude betaal word en inligting gekoop word en wou bewustelik so ver as moontlik hiervan wegbly. “Ten spyte van Oscar se verlammende regskostes, was hierdie nog altyd ons standpunt. Nie Oscar of die Pistorius-familie sal enige geld uit hierdie [ITV-] dokumentêr verdien nie. Enige potensiële opbrengs sal na liefdadigheidsorganisasies vir kinders gaan.” Volgens Arnold het hy besluit dat Oscar wel een onderhoud moet toestaan omdat die familie se stilte gelei het tot onakkurate beriggewing en ongegronde bespiegeling in die media en onder lede van die publiek. “Ek het besluit dit was nodig om een van die aanbiedinge [vir ŉ onderhoud] te aanvaar sodat dit ons familie ŉ kans kan gee om van hierdie wanpersepsies reg te stel. Ek wil dit baie duidelik maak dat hierdie televisieonderhoud my besluit was en nie Oscar se inisiatief nie,” het Arnold gesê. Hy het bygevoeg dat hy op die aanbod van Williams-Thomas besluit het omdat hy gevoel het ITV is die gepasste forum weens die kanaal se styl en formaat. “Om te verhoed dat die dokumentêr enigsins die regsproses op enige manier kan beïnvloed, was ons ooreenkoms dat dit eers uitgesaai sal word na afloop van volgende week se hofverrigtinge.” Oscar sal van Maandag weer in die hooggeregshof in Pretoria verskyn vir die voorvonnisverhoor van sy skuldigbevinding aan moord. Lees alle vorige berigte oor Oscar Pistorius op Maroela Media.